**ROK 2013 AKO NOVÝ HISTORICKÝ MEDZNÍK** v dejinách mesta Košice a **ZAČIATOK NOVEJ ÉRY** rozvoja modernej a perspektívnej európskej a tvorivej metropoly

**Konferencia „Cesta k prosperite východného Slovenska“**

**PATRIOT, KLUB VÝCHODNIAROV**

**26.5.2014 o 14:00 hod. Aula Oeconomica Cassoviensia, Tajovského 13**

**Košice majú vo svojej bohatej histórii dva osobitne významné letopočty**. Rok 1369 a získanie vôbec prvej erbovej listiny pre európske mesto. A rok 2013, kedy boli Košice ako prvé na Slovensku Európskym hlavným mestom kultúry.

**Rok 1369 sa zapísal do dejín veľkými zlatými písmenami.** Historici už popísali, aký nevídaný rozmach zažili Košice po tom, ako získali erb a rozvíjali sa vďaka veľkej priazni panovníkov.

**Rok 2013 sa nepochybne zapíše do dejín mesta rovnako,** pretože je začiatkom rovnako intenzívneho rozvoja mesta.

**V roku 2013 sme investovali do kultúry v Košiciach 100 miliónov eur, do konca júna 2015 máme pripravenú realizáciu investícií do zlepšenia života Košičanov vo výške viac ako 200 miliónov eur!**

**Rok 2013 bol pre Košice skutočne výnimočný**

* O žiadnom inom slovenskom meste sa ešte nepísalo v slovenských a prestížnych zahraničných masmédiách **tak veľa a tak pozitívne** ako o Košiciach v roku 2013.

Do Košíc pozývajú turistov a hostí prestížne svetové médiá a turistickí sprievodcovia typu CNN, BBC, Lonely Planet a BudgetTravel.com

* V žiadnom inom meste na Slovensku sa nestretlo toľko uznávaných umelcov a expertovej najvyššej svetovej úrovne ako v Košiciach v roku 2013.

Ak sa doteraz hovorilo o našom meste, že je multikultúrne a multinárodné, tak v roku 2013 sa stalo doslova svetovým preto, že sa u nás dejú vďaka EHMK svetové veci. Tokijský metropolitný symfonický orchester, Jordi Saval, Jamiroquai, Tony Gragg, Dan Graham, Gyula Kosice, to sú len niektoré svetové mená, ktoré navštívili a prezentovali sa v Košiciach.

* **Dokončili sme a otvorili pre verejnosť všetky investičné projekty** EHMK 2013.
* **Premenili sme schátrané nehnuteľnosti** na moderné stánky kultúry a umenia.
* **Skrášlili sme mesto revitalizáciou a rekonštrukciou mestských parkov.**

V tejto súvislosti jeden postreh k tomu, ako prijali Košičania vynovené priestranstvá v meste. Okrem parku medzi Dómom sv. Alžbety a Štátnym divadlom v Košiciach sa chodia dávať novomanželia fotografovať na pamiatku na ich veľký deň aj do krásneho areálu Kasární/Kulturpark.

* **Krátky prezentačný film o Košiciach získal na festivale v Karlových Varoch prestížnu cenu** a pomohol prilákať záujem zahraničných turistov o Košice.
* **Košice nebývalo ožili, pretože svet objavil naše mesto a Košičania objavili špičkovú svetovú kultúru a umenie.** V rámci viac ako **300 kultúrnych podujatí v roku 2013** (a viac ako **600 projektov za 5 rokov**), ktoré sa konajú v úplne nových alebo zmodernizovaných kultúrnych inštitúciách sme u nás privítali, videli a počuli diela umelcov svetových mien.
* Najviac ma teší, že **Košice v úžasnom roku 2013 obrazne aj doslova povedané omladli**. **Podľa prieskumov práve mladí ľudia vo vekovej kategórii od 21 do 30 rokov vnímali dianie v rámci EHMK 2013 najpozitívnejšie.** To je tá najlepšia správa a najväčší prínos projektu EHMK 2013 pre súčasnosť a najmä budúcnosť Košíc.

**Prieskum v rámci dopadovej štúdie EHMK na miestnu komunitu ukázal, že:**

* **Viac ako 70 percent obyvateľov mesta vníma pozitívne zmenu imidžu mesta Košice,**
* **85 percent Košičanov si myslí, že ich mesto je zaujímavé a príťažlivé,**
* **70 percent obyvateľov nášho mesta považuje Košice za príťažlivé pre domácich a zahraničných turistov,**
* **Z investičných projektov EHMK Košičania najpozitívnejšie vnímajú zrekonštruované mestské parky, ktoré oceňujú ako miesta stretnutí,**
* **Veľmi pozitívne je, že podľa Košičanov sa významne zvýšila ponuka kultúry na košických sídliskách vďaka projektu SPOTs. Myslí si to až 45 percent Košičanov,**

Dobre známy vzdelanostný potenciál nášho mesta sa tak prekryl s jeho dosiaľ nie celkom poznaným kultúrnym potenciálom, čo je takisto pozitívne zistenie.

**A to je náš strategický cieľ.** **Chceme, aby Košičania ostali v Košiciach. Aby nemuseli cestovať za prácou do Bratislavy alebo do zahraničia. Aby mohli ostať doma. Pracovať, zakladať si rodiny, bývať, mať svoje záujmy a radosť zo života v meste, ktoré majú radi.**

Mesto Košice pripravuje podklady na výstavbu nájomných bytov pre mladé zamestnané rodiny do 35 rokov s jedným alebo dvoma deťmi, ktorých príjem nepresahuje štvornásobok životného minima. Mesačné nájomné v týchto bytoch by nemalo presahovať sumu 100 eur.

BPMK predložil návrh na prípravu a výstavbu takéhoto typu bývania. Zo strany štátu je vytvorený systém podporných nástrojov v rozvoji bývania, pričom v roku 2013 boli prijaté viaceré legislatívne zmeny v oblasti poskytovania štátnych dotácií na rozvoj bývania, ktoré je možné využiť. Byty, ktorých výstavba by mala byť financovaná zo spomínaných dotácii, plánuje mesto situovať v samostatných, radových domoch, nachádzajúcich sa na jednom území v spoločnej lokalite v meste Košice, ktorej výber v súčasnosti prebieha.

**Výsledky projektu EHMK 2013 sú významne zastúpené nielen v našich pocitoch, ale najmä priamo v meste**

* Od polovice roka 2013 pozývame Košičanov a návštevníkov mesta **do prvej haly umenia na Slovensku – do košickej Kunsthalle**, ktorá bola ešte pred viac ako rokom polorozpadnutou bývalou plavárňou. **Pre Košičanov a návštevníkov mesta sme otvorili ešte donedávna uzavreté a neprístupné priestory bývalých kasární, ktoré sa stali moderným košickým parkom kultúry i oddychu a to doslova.** To sú unikátne a na Slovensku jedinečné projekty, ktoré by tu bez podpory Európskej únie, Vlády Slovenskej republiky a angažovanosti nás Košičanov nikdy nevznikli.
* Rovnako sa to týka siete bývalých nepotrebných výmenníkov tepla, ktoré sa na košických sídliskách zmenili na **nové komunitné centrá**, miesta stretávania sa a spoločných aktivít obyvateľov sídlisk a treba povedať, že práve tento projekt SPOTs je v Bruseli a zahraničí vôbec vnímaný ako mimoriadne vydarený a osobitne inšpirujúci aj pre iné európske mestá.
* A tak by som mohol pokračovať. **Všetci vieme, že v Košiciach bolo zrealizovaných celkovo 20 investičných projektov v rámci EHMK 2013.** Kto v Košiciach niekoľko rokov nebol, môže porovnávať a vidieť obrovský progres, ktorým naše mesto prešlo. Z prieskumov zrealizovaných odborníkmi z Technickej univerzity v Košiciach a ktorí dnes budú o ich výsledkoch hovoriť podrobnejšie vieme, že v roku 2013 zaznamenalo najväčší posun v porovnaní s rokom 2012 prijímanie kultúry verejnosťou vo verejnom priestore, na otvorených priestranstvách, čo je takisto fakt, na ktorom môžeme stavať, veď máme k dispozícii nielen Hlavnú ulicu, ale aj park v rámci areálu Kasární/Kulturpark a vynovený Mestský park a parky na Moyzesovej a Komenského ulici.

Začali spolupracovať **so špičkovými medzinárodnými expertmi na rozvoj kreatívnych odvetví a táto spolupráca intenzívne prebieha už dva roky.** Jedným z jej prvých významných výsledkov je vytvorenie master plánu pre kreatívnu ekonomiku pre Košice a región na roky 2014 a 2015 s výhľadom do roku 2020.

**V Košiciach bol založený Inštitút kreatívnej ekonomiky**, ktorý má ambíciu efektívne koordinovať všetky aktivity v tejto oblasti. Projekt **Creative Industry Toolkit** je jedným z nosných projektov EHMK 2013 a zahŕňa množstvo konkrétnych čiastkových projektov a podujatí.

**V našom regióne sme** vďaka práci v roku 2013 a implementácii projektu EHMK 2013 **najlepšie pripravení na čerpanie finančných prostriedkov z programu Kreatívna Európa**, v ktorom je alokovaných viac ako 1,3 mld. eur a tie budú z Bruselu rozdeľované na regionálnom princípe. Šanca Košíc je teda vysoká!

**Rok 2013 bol silným impulzom a rok 2014 je veľkou príležitosťou.** Pokračovať v začatej práci. Rozvíjať nové medzinárodné partnerstvá a kvalitné úspešné projekty. Udržať a ďalej zrýchľovať dynamiku rozvoja mesta, ktorý nabral nebývalé tempo.

**Rok 2014 a prvá polovica roku 2015 budú v Košiciach obdobím rekordných investícií do zlepšenia života všetkých Košičanov**

* **Sústredíme sa na ďalšie posilnenie bezpečnosti v meste.** Pribudne 35 nových policajtov, 12 cyklohliadok a minimálne 10 kamier.
* Mestskú hromadnú dopravu skvalitníme **nákupom 127 nových autobusov a 25 nových električiek.**
* Máme naplánované a finančne kryté aj **súvislé rekonštrukcie ciest za viac ako 3 mil. eur.**
* **Dokončíme rekonštrukciu Mosta na Hlinkovej ulici,** ktorý je jedným z najfrekventovanejších dopravných úsekov v meste.
* **Ďalej budeme aktívne prispievať k vytváraniu nových pracovných miest.** Počas roka 2013 bolo v Košiciach vytvorených 400 nových pracovných miest, v tomto roku predpokladáme, že v Košiciach pribudne ďalších minimálne 700 nových pracovných miest.

Košice sú nielen európskym centrom kultúry, ale dlhodobo aj mestom s rozvinutým priemyslom. V Košiciach podniká niekoľko nadnárodných spoločností. Okrem oceliarní U. S. Steel aj Východoslovenská energetika, člen skupiny RWE Group, ďalej spoločnosť T-Systems Slovakia v rámci skupiny T-Com a NESS Kosice Development Centre. V ostatnom čase rozširujú v Košiciach svoje aktivity počítačové a komunikačné giganty – IBM a AT&T. Inšpiratívny je napríklad príbeh spoločnosti T-Systems Slovakia, ktorá pred pár rokmi zamestnávala desiatky ľudí, v súčasnosti má už 3 100 pracovných miest. Celkovo je zamestnaných v IT sektore približne 6 000 prevažne mladých, vysokoškolsky vzdelaných a vysokokvalifikovaných ľudí.

Začiatkom januára 2014 sa uskutočnilo slávnostné otvorenie SAP AKADÉMIE v Košiciach. Výbornou správou pre nás všetkých je, že podporou systému SAP môžeme spoločne vytvoriť v Košiciach a Prešove do 4 až 5 rokov až 1 200 nových pracovných miest!

* Začneme rekonštruovať **legendárne košické kúpalisko Červenej hviezdy.**
* Predstavíme projekt a začneme s prípravou **výstavby futbalového štadióna, ktorý bude financovaný z prostriedkov vyčlenených vládou a zo súkromných zdrojov.**

**IKD Košice**

* Staničné námestie – Štúrova – Kuzmányho – Nám. Maratónu mieru – cca **40 mil. €**

**Modernizácia električkových tratí (MET)**

* križovatka Kuzmányho – Štúrova, Moldavská, Tr. SNP, Festivalove nám., Infiniti Aréna – cca **50,0 mil. €**
* **Autobusy** – obnova vozidlového parku 2014 – 127 ks – cca 34,4 mil. €
* **Električky** – 2014 – cca 49 mil. €
* **Rozsvietime** emblematickú stavbu a symbol nášho mesta **Dóm sv. Alžbety**
* Pustíme sa do budovania **účinného systému protipovodňovej ochrany mesta.**
* **Máme pripravené investície do rekonštrukcie školských zariadení v hodnote takmer 1,4 mil. eur a do budovania Integrovaného dopravného systému (IDS).**
* Budeme pokračovať pre obyvateľov a milovníkov nášho krásneho mesta a jeho krásneho prírodného prostredia cyklotrasy – **pribudne ďalších 40 kilometrov.**

Veľký dôraz kladieme na príprava **Plánu hospodárskeho a sociálneho rozvoja mesta Košice.** Tento strategický dokument bude obsahovať priority mesta na nasledujúce rozpočtové obdobie na čerpanie európskych fondov.

Program hospodárskeho a sociálneho rozvoja mesta Košice je strategický dokument mesta, ktorý je hlavným nástrojom riadenia rozvoja mesta ako aj dokumentom, ktorého schválenie je nevyhnutné pre čerpanie finančných prostriedkov z fondov EÚ v budúcom programovacom období (2014 - 2020).

PHSR je moderný dokument, založený nielen na poznaní existujúcich daností mesta, ale aj na jeho potenciáli a príležitostiach rozvoja pre dané obdobie.

V súčasnosti platný PHSR mesta Košice na roky 2009 - 2015 má 4 hlavné smery rozvoja mesta (Košice - mesto rodiny, Košice - zdravé mesto, Košice - mesto kultúry a Košice - mesto inovácií) a 5 prierezových priorít (Školstvo a vzdelávanie, Doprava, Bezpečnosť obyvateľov a návštevníkov mesta, Medzinárodná spolupráca a Elektronické verejné služby). Na dosiahnutie očakávaného stavu sú pri každej oblasti stanovené ciele a opatrenia. Súčasťou PHSR je Akčný plán rozvoja mesta, ktorý plánovaný na kratšie dvojročné obdobie a je základným nástrojom zabezpečovania politiky a realizácie stratégie rozvoja mesta Košice v danom období.

**Chceme dosiahnuť, aby mali Košice pred sebou perspektívu moderného mesta, v ktorom žijú ľudia radi a prežijú v nich radi celý, dlhý a krásny život.**